Pavel Blažek

Pavel Blažek (s. 8. huhtikuuta 1969 Brno, Tšekkoslovakia) on tšekkiläinen poliitikko ja asianajaja, joka toimi maansa oikeusministerinä vuosina 2012–2013 ja 2021–2025. Blažek erosi tehtävästä toukokuussa 2025 sen jälkeen kun Tšekin media oli uutisoinut hänen johtamansa oikeusministeriön hyväksyneen noin 957 miljoonan Tšekin korunan arvoisen bitcoinlahjoituksen rikoksista tuomitulta Tomáš Jiříkovskýltä.
Elämä.
Blažek syntyi Määrin Brnossa, missä hän opiskeli Masarykin yliopiston oikeustieteellissä tiedekunnassa. Asianajajan ammatissa hän toimi vuodesta 1996 lähtien, kunnes hänen omasta pyynnöstään hänen lisenssinsä keskeytettiin vuonna 2012. Vuosina 1992–2002 hän työskententeli Masarykin yliopistossa opettajana.
Oikeistolaiseen Kansalaisdemokraattiseen puolueeseen (ODS) Blažek liittyi vuonna 1998, ja saman vuoden kunnallisvaaleissa hänet valittiin Brno-středin kaupunginvaltuustoon. Seuraavina vuosina hän nousi myös Brnon kaupunginhallitukseen. Vuonna 2008 hänet valittiin ODS:n hallituksen jäseneksi, ja sen varapuheenjohtajaksi vuonna 2010.
Vuonna 2012 puolue nimitti Blažekin Tšekin oikeusministeriksi Petr Nečasin hallitukseen, hänen ja pääministerin aikaisemmista riidoista huolimatta. Blažekin ministerikausi jäi vain vuoden mittaiseksi kun Nečasin hallitus kaatui poliisin tekemään ratsiaan kesällä 2013. Saman vuoden ennenaikaisissa vaaleissa Blažek valittiin ensimmäistä kertaa edustajainhuoneen jäseneksi. Hän puolusti paikkaansa vuosien 2017 ja 2021 vaaleissa.
Vuonna 2019 Blažekin nimi nousi esiin yhtenä Brno-Středin kaupunginvaltuustoon liittyneen Stoka-korruptiotutkimuksen epäillyistä. Hän kuitenkin kiisti kaikki syytökset.
Vuoden 2021 edustajainhuoneen vaalien jälkeen ODS palasi pääministeripuolueeksi osana Yhdessä-vaaliliittoa, ja Blažek nimettiin jälleen oikeusministeriksi. Elokuussa 2023 Blažek tapasi Tšekin entisen presidentti Miloš Zemanin neuvonantaja Martin Nejedlýn kanssa viisi tuntia prahalaisessa ravintolassa. Nejedlý oli tähän aikaan muun muassa Tšekin järjestäytyneen rikollisuuden torjunnan keskuksen tutkimusten kohteena liittyen epäiltyihin tietovuotoihin ja Venäjäyhteyksiin. Sekä Blažekin, että Nejedlýn mukaan tapaaminen oli sattuma, ja johtui pelkästään kaupungissa puhjenneesta myrskystä.
Bitcoinskandaali ja ero.
Toukokuussa 2025 Tšekin media uutisoi Blažekin johtaman oikeusministeriön hyväksyneen 468 bitcoinin (noin 957 miljoonan Tšekin korunan) arvoisen lahjoituksen tšekkiläiseltä Tomáš Jiříkovskýltä maaliskuussa 2025. Varojen epältiin olleen peräisin rikollisesta toiminnasta, sillä Jiříkovský oli ylläpitänyt vuonna 2013 mustan pörssin nettikauppapaikkaa, jota käytettiin pääasiassa laittomaan huumekauppaan.
Jiříkovský tuomittiin vuonna 2017 kavalluksesta, huumekaupasta ja laittoman aseen hallussapidosta yhdeksäksi ja puoleksi vuodeksi vankeuteen. Bitcoinien rikollista alkuperää ei kuitenkaan pystytty todistamaan täysin, mutta toisaalta asiaa käsitelleen tuomarin mukaan summa oli niin suuri, ettei Jiříkovský olisi pystynyt ansaitsemaan sitä ammattiansa harjoittamalla. Päästessään ehdonalaiseen vuonna 2021 Jiříkovskýlle palautettiin samalla hänen bitcoinlompakkonsa hallinta, minkä jälkeen hän lahjoitti 30 prosenttia sen arvosta oikeusministeriölle. Tähän liittyy kuitenkin epäselvyyksiä, sillä jos sopimus oltiin tehty juuri 30 prosentista, olisi oikeusministeriön pitänyt saada noin 3,7 miljardia korunaa vastaava summa.
Olomoucin kaupungin syyttäjänvirasto aloitti tapauksen tutkimuksen liittyen vallan väärinkäyttöön, rikoksen tuottaman hyödyn laillistamiseen sekä huumausaineiden ja psykotrooppisten aineiden laittomasta käsittelyyn. Tapausta tutkii myös Tšekin järjestäytyneen rikollisuuden torjunnan keskus.
Blažek itse kuvaili prosessia ”ultralailliseksi”, ja väitti ilmoittaneensa suunnitelmista useille eri virkamiestahoille. Nämä kuitenkin kertoivat saaneensa ilmoituksen vasta transaktion jo tapahduttua. Blažek myös piti poliisin ja tuomioistuimen vastuuna todistaa rahojen rikollinen alkuperä. Hän kuitenkin ilmoitti kantavansa poliittisen vastuun tapahtumasta ja eroavansa oikeusministerin paikaltaan. Blažek ilmoitti myös vetävänsä ehdokkuutensa syksyn 2025 edustajainhuoneen vaaleista. Tšekin presidentti Petr Pavel hyväksyi Blažekin eron 4. kesäkuuta. Eron on tarkoitus astua voimaan 9. kesäkuuta 2025.
Yksityiselämä.
Blažekilla on kaksi lasta ja hänen vaimonsa on Alena Blažková.